पटना पुस्तक मेला (बाल कविता)
आइ गेल छलहुँ पुस्तक मेला,
पटनाक गान्धी मैदानमे ।
 नञि विशेष किछु छल तइयो,
नव पोथीक अनुसन्धानमे । ।
 याद आबैछ एखनहु ओहिना,
पटनाक पहिल पुस्तक मेला ।
 पोथी सभहक अम्बार बेस,
आ लोक सभक रेला - ठेला । ।
 मीर, रादुगा, प्रगति प्रकाशन,
सोवियतक पुस्तक आगार ।
 ऑक्सफोर्ड, प्रैण्टिस आ कैम्ब्रिज,
एन॰बी॰टी॰, सी॰एस॰आइ॰आर॰ । ।
 हरेक विषय पर छल पुस्तक,
भाषा, इतिहास, भूगोल रहए ।
 अभियंत्रन, वाणिज्य, चिकित्सा,
ज्योतिष, धर्म, खगोल रहए । ।
 बहुबिध देसी आओर बिदेसी,
पुस्तक केर स्टॉल रहए ।
 मैथिलीक सेहो एक - दू टा,
नीक छोट स्टॉल रहए । ।
 सोचल आगाँ धीरे - धीरे,
मैथिलीक स्टॉल बढ़त ।
 ई तँऽ पहिलुक बेर थिकै,
आगाँ बढ़िञा माहौल रहत । ।
 एहनहु बरख रहल जहिया,
छल नामहि केर पुस्तक मेला ।
 पाटलीपुत्र मैदान फिरल,
भेल दूसल्ला पुस्तक मेला । ।
 कतोक प्रकाशन बन्न भेल,
अन्तर्जालक ई युग आएल ।
 थिक उदासीन सरकार सेहो,
राज्यक भाषा सभ बौआएल । ।
 युवा ई मेला - चौबीस बरखक,
वृद्ध सनक लागैत अछि ।
 पुस्तक मेलाक शिशु अवस्था,
याद बहुत आबैत अछि । ।
 मैथिली पाक्षिक इण्टरनेट पत्रिका "विदेह" केर 224म अंक (15 अप्रील 2017) (वर्ष 10, मास 112, अंक 224) केर "बालानां कृते" स्तम्भमे प्रकाशित । 